Document ID: 32012R0568

REGULAMENTUL DE PUNERE ÎN APLICARE (UE) NR. 568/2012 AL COMISIEI
din 28 iunie 2012
de modificare a Regulamentului (CE) nr. 555/2008 în ceea ce privește depunerea programelor de sprijin în sectorul vitivinicol
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 103za, coroborat cu articolul 4,
întrucât:
(1)
Articolul 103k alineatul (1) primul paragraf din Regulamentul (CE) nr. 1234/2007 prevede că fiecare stat membru producător menționat în anexa Xb la Regulamentul respectiv înaintează Comisiei un proiect de program de sprijin pe cinci ani care cuprinde măsuri destinate să susțină sectorul vitivinicol.
(2)
Articolul 2 alineatul (1) din Regulamentul (CE) nr. 555/2008 al Comisiei din 27 iunie 2008 de stabilire a normelor de aplicare a Regulamentului (CE) nr. 479/2008 al Consiliului privind organizarea comună a pieței vitivinicole în ceea ce privește programele de sprijin, comerțul cu țările terțe, potențialul de producție și privind controalele în sectorul vitivinicol (2) prevede că prima depunere a programelor de sprijin trebuie să se refere la cele cinci exerciții financiare ale perioadei 2009-2013.
(3)
Pentru a pregăti a doua depunere a proiectelor de programe de sprijin pentru exercițiile financiare ale perioadei 2014-2018, trebuie stabilite cadrul și cerințele specifice pentru noua perioadă de programare. De asemenea, este necesar să se stabilească un termen-limită pentru a doua depunere a proiectelor de programe de sprijin.
(4)
Trebuie stabilit un termen-limită pentru statele membre care doresc să transfere, începând cu 2014, sume din pachetul financiar național către sistemul de plăți unice, în conformitate cu articolul 103o din Regulamentul (CE) nr. 1234/2007.
(5)
Prin urmare, Regulamentul (CE) nr. 555/2008 trebuie modificat în consecință.
(6)
Măsurile prevăzute de prezentul regulament sunt în conformitate cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 555/2008 se modifică după cum urmează:
(1)
Articolul 2 se înlocuiește cu următorul text:
„Articolul 2
Depunerea programelor de sprijin
1. Prima depunere a proiectului de program de sprijin menționat la articolul 103k alineatul (1) primul paragraf din Regulamentul (CE) nr. 1237/2007 se referă la cele cinci exerciții financiare ale perioadei 2009-2013.
Pentru exercițiile financiare ale perioadei 2014-2018, statele membre înaintează Comisiei proiectul lor de program de sprijin până la 1 martie 2013. În cazul în care pachetele financiare naționale prevăzute începând cu exercițiul financiar 2014 sunt modificate după data în cauză, statele membre trebuie să adapteze programele de sprijin în consecință.
Statele membre transmit Comisiei, prin mijloace electronice, proiectul lor de program de sprijin, folosind formularul din anexa I.
Statele membre transmit Comisiei planificarea financiară pentru proiectul de program de sprijin menționat în primul și al doilea paragraf, prin intermediul formularului prevăzut în anexa II.
2. Statele membre notifică Comisiei legislația lor referitoare la proiectele de programe de sprijin menționate la alineatul (1), după adoptarea sau modificarea acesteia. Această notificare se poate efectua prin informarea Comisiei cu privire la site-ul de internet pe care legislația în cauză este disponibilă pentru public.
3. Statele membre care decid să transfere întreaga sumă a pachetului financiar național către sistemul de plăți unice începând cu exercițiul financiar 2010 și pentru întreaga perioadă menționată la alineatul (1) primul paragraf depun formularul prevăzut în anexa II la prezentul regulament, după ce au completat în mod corespunzător linia aferentă, în mod obligatoriu înainte de 30 iunie 2008.
Statele membre care decid să transfere sume din pachetul financiar național către sistemul de plăți unice începând cu exercițiul financiar 2014 și pentru întreaga perioadă menționată la alineatul (1) al doilea paragraf depun formularul prevăzut în anexa II, după ce au completat în mod corespunzător linia aferentă, înainte de 1 decembrie 2012.
4. Statele membre care decid să își constituie programul de sprijin cuprinzând particularități regionale pot să depună, de asemenea, informații privind fiecare regiune, prin intermediul formularului prevăzut în anexa III.
5. Statele membre își asumă responsabilitatea pentru cheltuielile care intervin între data la care programul lor de sprijin parvine Comisiei și data aplicabilității acestuia în conformitate cu articolul 103k alineatul (2) primul paragraf din Regulamentul (CE) nr. 1234/2007.”
(2)
Anexele I, II, III, IV, V, VI, VII, VIII, VIIIa și VIIIb se modifică în conformitate cu anexa la prezentul regulament.
Articolul 2
Intrarea în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 iunie 2012.

Labels: 12
17
5
6